CELEX: 32017D0727
Language: mt
Date: 2017-03-23 00:00:00
Title: Deċiżjoni ta' Implimentazzjoni tal-Kummissjoni (UE) 2017/727 tat-23 ta' Marzu 2017 dwar ir-rikonoxximent tal-Montenegro skont id-Direttiva 2008/106/KE tal-Parlament Ewropew u tal-Kunsill fir-rigward tas-sistemi għat-taħriġ u ċ-ċertifikazzjoni tal-baħħara (notifikata bid-dokument C(2017) 1815) (Test b'rilevanza għaż-ŻEE. )

25.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 107/31
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/727
   tat-23 ta' Marzu 2017
   dwar ir-rikonoxximent tal-Montenegro skont id-Direttiva 2008/106/KE tal-Parlament Ewropew u tal-Kunsill fir-rigward tas-sistemi għat-taħriġ u ċ-ċertifikazzjoni tal-baħħara
   
      
         (notifikata bid-dokument C(2017) 1815)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2008/106/KE tal-Parlament Ewropew u tal-Kunsill tad-19 ta' Novembru 2008 dwar il-livell minimu ta' taħriġ tal-baħħara (1), u b'mod partikolari l-Artikolu 19(3) tagħha,
   Billi:
   
               (1)
            
            
               Skont id-Direttiva 2008/106/KE, l-Istati Membri jistgħu jiddeċiedu li jaċċettaw iċ-ċertifikati xierqa tal-baħħara li jkunu nħarġu minn pajjiżi terzi, sakemm il-pajjiż terz ikkonċernat ikun rikonoxxut mill-Kummissjoni. Dawk il-pajjiżi terzi għandhom jissodisfaw ir-rekwiżiti kollha tal-Konvenzjoni tal-Organizzazzjoni Marittima Internazzjonali dwar Standards ta' Taħriġ, Ċertifikazzjoni u Għassa għall-Baħħara, tal-1978 (il-Konvenzjoni STCW).
            
         
               (2)
            
            
               Permezz ta' ittra tad-29 ta' Marzu 2011, il-Greċja talbet ir-rikonoxximent tal-Montenegro. Wara din it-talba, il-Kummissjoni kkuntattjat lill-awtoritajiet tal-Montenegro bil-għan li twettaq valutazzjoni tas-sistema tat-taħriġ u ċ-ċertifikazzjoni tagħhom sabiex tivverifika jekk il-Montenegro jissodisfax ir-rekwiżiti kollha tal-Konvenzjoni STCW u jekk ittiħdux il-miżuri xierqa biex tiġi evitata l-frodi li tinvolvi ċ-ċertifikati. Kien spjegat li l-valutazzjoni se tkun ibbażata fuq ir-riżultati ta' spezzjoni għall-ġbir ta' informazzjoni li għandha titwettaq mill-esperti tal-Aġenzija Ewropea għas-Sigurtà Marittima (l-Aġenzija).
            
         
               (3)
            
            
               Il-Kummissjoni ipproċediet bil-valutazzjoni tas-sistema tat-taħriġ u ċ-ċertifikazzjoni fil-Montenegro, ibbażata fuq ir-riżultati ta' spezzjoni li saret fi Frar 2012, u billi tqies il-pjan volontarju ta' azzjoni korrettiva mibgħut mill-awtoritajiet tal-Montenegro f'Ġunju 2013.
            
         
               (4)
            
            
               L-evalwazzjoni identifikat għadd ta' oqsma li kellhom bżonn jiġu indirizzati sewwa mill-awtoritajiet tal-Montenegro, inklużi n-nuqqasijiet marbutin ma' dispożizzjonijiet nazzjonali, bħal dispożizzjonijiet nieqsa għal kwalifiki ta' ċerti kategoriji ta' dawk li jħarrġu u r-rekwiżiti ta' ċertifikazzjoni insuffiċjenti jew inkompleti, kif ukoll il-proċeduri tal-kwalità u l-programmi tat-taħriġ. Għaldaqstant, tqies li kien meħtieġ li l-Aġenzija tagħmel spezzjoni addizzjonali, li saret f'Marzu 2015.
            
         
               (5)
            
            
               F'Novembru 2015, wara l-ispezzjoni addizzjonali, l-awtoritajiet tal-Montenegro ppreżentaw pjan ta' azzjoni korrettiva aġġornat. F'Mejju 2016, il-Kummissjoni kkomunikat rapport ta' valutazzjoni lill-awtoritajiet tal-Montenegro, ibbażat fuq ir-riżultati tal-ispezzjoni ta' Marzu 2015 u li jqis il-pjan ta' azzjoni korrettiva aġġornat, u talbet għal aktar kjarifiki li ġew mgħotija mill-awtoritajiet tal-Montenegro f'Lulju, f'Settembru u f'Ottubru 2016.
            
         
               (6)
            
            
               Skont l-informazzjoni miġbura, jista' jiġi konkluż li l-awtoritajiet tal-Montenegro ħadu l-miżuri biex is-sistema tal-Montenegro għat-taħriġ u ċ-ċertifikazzjoni tal-baħħara tkun konformi mar-rekwiżiti tal-Konvenzjoni STCW, inkluż l-għoti ta' evidenza dokumentata xierqa.
            
         
               (7)
            
            
               B'mod partikolari, il-Montenegro adotta leġiżlazzjoni ġdida li tindirizza n-nuqqasijiet identifikati b'rabta ma' dispożizzjonijiet nazzjonali, aġġorna l-proċeduri tal-kwalità tal-amministrazzjoni tiegħu u tal-istituzzjonijiet ta' edukazzjoni marittima, u l-kurrikulu u l-programmi ta' taħriġ tal-istituzzjonijiet ta' edukazzjoni marittima tiegħu.
            
         
               (8)
            
            
               Ir-riżultat finali tal-valutazzjoni juri li l-Montenegro huwa konformi mar-rekwiżiti tal-Konvenzjoni STCW u li dan il-pajjiż ħa l-miżuri xierqa biex tiġi evitata l-frodi li tinvolvi ċ-ċertifikati.
            
         
               (9)
            
            
               L-Istati Membri ngħataw rapport dwar ir-riżultati tal-valutazzjoni.
            
         
               (10)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat dwar l-Ibħra Protetti u l-Prevenzjoni ta' Tniġġis minn Bastimenti,
            
         ADOTTAT DIN ID-DEĊIŻJONI:
   Artikolu 1
   Għall-finijiet tal-Artikolu 19 tad-Direttiva 2008/106/KE, il-Montenegro huwa rikonoxxut fir-rigward tas-sistemi għat-taħriġ u ċ-ċertifikazzjoni tal-baħħara.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-23 ta' Marzu 2017.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 323, 3.12.2008, p. 33.